Det var noget af et chok, som mødte Frants Kristensen, der er indehaver af butikken Ravsliberen i Sæby. - Der lå glasskår over det hele, fortæller Frants Kristensen chokeret efter nattens hændelse. Natten til tirsdag havde flere tyve brudt ind i butikken og stjålet for mere end 200.000 kroner rav. - De har været inde i butikken før og udset sig vores mest værdifulde rav. Det er nemlig målrettet det, som er blevet taget, siger Frants Kristensen. Tyvene har smadret syv glasskabe, og har på kun tre minutter støvsuget butikken for alt rav med insekter og de største klumper – også dem, som Frants Kristensen selv har fundet. Det betyder selvfølgelig mere, når man selv har fundet det. Så gør det da ekstra ondt, siger indehaveren af Ravsliberen. Tyvene kom ind af et vindue, som de havde brækket op. I nat udbrændte en bil på Voerså havn, som ligger omkring 15 kilometer fra butikken. Og spørger man Frants Kristensen, må det have en forbindelse til indbruddet. Nordjyllands Politi kan ikke bekræfte sammenhængen mellem episoderne, men de undersøger sagen nærmere.

Referat:
Ravbutikken i Sæby har natten til tirsdag haft indbrud. Tyvene gik målrettet efter det mest værdifulde, og stak af med rav for over 200.000 kroner.